Nástenkový tender

Nástenkový tender je kauza prvej vlády Roberta Fica z roku 2007 na ministerstve výstavby a regionálneho rozvoja Slovenskej republiky.

Súdy neskôr konštatovali, že na trhu hospodárskej súťaže sa konalo v rozpore s princípom transparentnosti a nezabezpečila sa rovnosť šancí. Minister Marian Janušek vymenoval Igora Štefanova za predsedu a dvoch zamestnancov za členov komisie na vyhodnotenie verejného obstarávania, hoci nespĺňali podmienky. Firmy, ktoré podali ako konzorcium jedinú ponuku ani nesplnili všetky formálne požiadavky. Janušek podpísal zmluvu, ktorá bola v niektorých bodoch v rozpore s pravidlami a taktiež nenaplnil požiadavku dosiahnutia najnižšej sumy. Spôsobil nevýhodnosť zmluvy pre Slovensko aj EÚ.

Tender 
Na nástenke uzavretej chodby ministerstva výstavby a regionálneho rozvoja sa mal v roku 2007 objaviť oznam o súťaži na poradenské a právne služby pri čerpaní eurofondov. Vraj tam visel „až“ štyri dni. Tender vyhralo konzorcium firiem Zamedia a Avocat, blízkych vtedajšiemu lídrovi národniarov Jánovi Slotovi. Práve SNS v tom čase rezort ovládala, riadil ho Marián Janušek.

Vývoj kauzy 
Médiá v roku 2008 odhalili, že v kauze nejde o fazuľky: hodnota zákazky bola 120 miliónov eur – vtedy 3,6 miliardy korún. Premiér Robert Fico napokon v roku 2009 ministra Janušeka odvolal z funkcie. Za jeho nástupcu však vymenoval Igora Štefanova, ktorý bol predsedom výberovej komisie a podpisoval predražené faktúry pre Zamediu a Avocat. Nominant SNS Štefanov spornú zmluvu s firmami, ktoré mali blízko k Slotovi, zrušil. Ministerstvo výstavby im však vyplatilo vyše 12 miliónov eur. Krátko pred voľbami v roku 2010 odvolal Fico aj Štefanova.

Obžaloba 
Vo februári 2017 sa rozbehol súdny proces, v ktorom čelili obžalobe títo ľudia:
 Marián Janušek – minister výstavby a regionálneho rozvoja odvolaný v roku 2009
 Igor Štefanov – súdený za obdobie, keď bol riaditeľom ministerskej agentúry, teda ešte pred tým než nahradil v ministerskom kresle Janušeka
 Zdenka Kudláčová – zamestnankyňa ministerstva, ktorá bola garantkou tendra
 Radoslav Behúl – zamestnanec ministerstva, ktorý pôsobil ako šéf odboru realizácie programov regionálneho rozvoja a ako člen komisie na výber dodávateľa služieb
 Tomáš Labay – zamestnanec ministerstva, člen komisie na výber dodávateľa služieb

O rozruch sa hneď v úvode procesu postaral Radoslav Behúl, ktorý chcel uzavrieť s prokuratúrou dohodu o vine a treste. Pre Denník N v rozhovore priznal, že polícii nehovoril pravdu. „Keď vám všetci hovoria, že je to všetko v poriadku, a že celé je to len poľovačka, tak som tomu jednoducho uveril a na polícii som povedal, že som zabezpečoval kontakt s Kudláčovou, a že som na nástenku vyvesil ten oznam o tendri, hoci to nebola pravda,“ uviedol pre Denník N.

Rozsudok 
V októbri 2017 rozhodol Špecializovaný trestný súd, že Marián Janušek ako bývalý minister výstavby a Igor Štefanov ako riaditeľ ministerskej agentúry sú vinní v kauze nástenkový tender. Podľa prvostupňového súdu spáchali machináciu pri verejnom obstarávaní spolupáchateľstvom a Janušek aj zneužívanie právomocí verejného činiteľa. Janušekovi vymerali 12 rokov väzenia v zariadení s minimálnym stupňom stráženia. Dostal aj pokutu 30-tisíc eur a zákaz vykonávať verejné funkcie 5 rokov. Štefanov dostal 9 rokov basy v zariadení s minimálnym stupňom stráženia. Okrem toho má zaplatiť 30-tisíc eur a dostal aj zákaz verejných funkcií na 5 rokov. Obaja sa proti rozhodnutiu súdu odvolali. Radoslava Behúla, Tomáša Labaya a Zdenku Kudláčovú súd oslobodil, no prokurator sa odvolal.

Odvolanie 
Odvolací Najvyšší súd v novembri 2018 rozhodol, že Marián Janušek si odsedí 11 rokov v base a jeho nástupca Igor Štefanov strávi za mrežami 9 rokov. Mierne tak znížil trest pre Janušeka oproti pôvodnému rozsudku kedy dostal 12 rokov basy. Štefanov dostal rovnaký trest aj v roku 2017.

Senátu nebolo jasné, prečo nebolo vznesené obvinenie ďalším osobám z bývalého ministerstva a víťazného konzorcia. „Všetci cítime, kto je koncovým užívateľom výhod, ale vždy sa zastavíme na polceste,“ tvrdí senát. „Tento tender dlhodobo traumatizoval spoločnosť, posilňoval v nej presvedčenie, že funkcionári si pod politickým krytím môžu robiť čokoľvek, v priamom prenose. Vzhľadom na to považoval odvolací súd za potrebné uložiť obžalovaným taký trest, ktorý bude mať aj odstrašujúci účinok,“ uviedol predseda senátu. Prokurátorka vyhlásila, že v kauze nie sú stíhané ďalšie osoby. „Nevyskytoval sa dôvod, prečo by mal Ján Slota vypovedať,“ uviedla.

Dvom vtedajším členom komisie na výber dodávateľa služieb Radoslavovi Behúlovi a Tomášovi Labayavi potvrdili oslobodzujúci rozsudok. Situácia sa ale zmenila pre ďalšiu obžalovanú, teda odbornú garantku tendra Zdenku Kudláčovú. Tú pôvodne prvostupňový súd oslobodil. Odvolací súd ale jej prípad vrátil na opätovné prerokovanie. Kudláčovej našli v služobnom počítači súbory, ktoré boli zmazané a súviseli s nástenkovým tendrom. Napriek výmazu sa ich podarilo obnoviť. Podľa súdu je možné, že vedela, že išlo o zmanipulovaný tender.

Škoda 
Odsúdení spôsobili škodu vyše 3,5 milióna eur, čo zodpovedá zisku konzorcia zo zákazky. Podľa senátu táto škoda nie je škodou štátu, ale škodou potenciálnych uchádzačov o zákazku, ktorí z nej mohli mať takýto zisk. Michal Feik z rezortu pôdohospodárstva avizoval, že ministerstvo si bude uplatňovať škodu, ktorú odsúdení spôsobili. Celkovo sa z obrovskej zákazky vyčerpalo 383,6 milióna korún, teda 12 miliónov eur, potom zmluvu predčasne ukončili.

Referencie 

Politické aféry na Slovensku